Nedlukningen af Danmark de seneste måneder har været udfordrende for detailhandlen. I for eksempel de nordjyske genbrugsbutikker har de mange frivillige savnet fællesskabet, og butikkerne har nærmest været ved at drukne i varer. 1. marts kunne størstedelen af genbrugsbutikkerne så igen åbne op med bugnende hylder - til stor glæde for de frivillige.

Kopper, møbler og tøj har hobet sig op, efter genbrugsbutikken Blå Kors Genbrug i City Syd sammen med det meste af detailhandlen blev lukket ned den 25. december sidste år. - Det har været træls. Du yder en indsats, der er til glæde og gavn for udsatte unge mennesker, ældre og dem, der har det svært. Og når vi så er lukket ned, kan vi ikke yde den samme indsats, fortæller Bente Fuglsang Nymann, der er en af de frivillige i genbrugsbutikken. Genåbningen vakte sidste mandag så stor glæde, at flere genbrugsbutikker i landet, herunder her ved City Syd, slog omsætningsrekord. Og Bente og de andre frivillige i butikken er glade for at være tilbage. - Det er rigtig dejligt. Nu ser du nogle glade mennesker, solen skinner. Vi får solgt en hel del til glæde og gavn, siger Bente Fuglsang Nymann. Omsætning fordoblet Ole Larsen er en af lederne af genbrugsbutikken ved City Syd og for ham har nedlukningen gjort det tydeligt, hvor meget genbrugsbutikkerne betyder for de frivillige. - Nu har vi jo gået hjemme i over to måneder, og alle har gerne villet være afsted. Dem, der er vant til at være herude, savner det. Det er jo deres tilværelse. Så de er rigtig glade for at være tilbage, og vi er glade for, de kommer. 80 procent af det, der driver dem, det er der sammenhold, og det, folk har socialt. De sidste 20 procent er nok fordi, man vil gøre en god gerning. Selvom butikken igen er åben, er lageret stadig så fyldt, at de nogle gange må sige nej til at tage imod varer. - Jeg håber, der er godt gang i salget, og at der ikke sker eksplosiv fremgang af smitte, der gør, at de trækker stikket og bliver nødt til at lukke igen. Det håber jeg ikke kommer til at ske, siger Bente Fuglsang Nymann. På landsplan kunne Blå Kors Genbrug i sidste uge notere en fordobling i omsætningen i forhold til en gennemsnitlig uge før nedlukningen.